送正仲都官知睦州
作者：梅堯臣
朝代：宋

paragraphs: 每嗟相逢少，常苦離別多。
行行復壯壯，往往起悲歌。
古來易水上，義士有荆軻。
捐軀思報恩，飲恨歌奈何。
况彼兒女懷，牽纏如蔓蘿。
是以世間人，鬢髮易番番。
喜君得郡章，東歸隨春波。
灘上嚴子祠，繫船聊經過。
其人當漢興，富貴不可羅。
足加天子腹，傲去釣於河。
冬披破羊裘，夏披破草蓑。
心中小宇宙，尤哂獻玉和。
我慙賤丈夫，豈異戴面儺。
未免爲鬼笑，誰知懼揮訶。
安得如君行，收跡已蹉跎。
空將閒歲月，塵埃浪銷磨。
正同三峽賈，盡力向盤渦。